Document ID: 32003L0077

Direktiva Komisije 2003/77/ES
z dne 11. avgusta 2003
o spremembi Direktiv 97/24/ES in 2002/24/ES Evropskega parlamenta in Sveta o homologaciji dvo- in trikolesnih motornih vozil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/24/ES Evropskega parlamenta in Sveta z dne 18. marca 2002 o homologaciji dvo- in trikolesnih motornih vozil in o razveljavitvi Direktive Sveta 92/61/EGS [1], zlasti člena 17 Direktive,
ob upoštevanju Direktive 97/24/ES Evropskega parlamenta in Sveta z dne 17. junija 1997 o določenih sestavnih delih in značilnostih dvo- ali trikolesnih motornih vozil [2], kakor je spremenjena z Direktivo 2002/51/ES [3], zlasti člena 7 Direktive,
ob upoštevanju naslednjega:
(1) Direktiva 97/24/ES je ena izmed posamičnih direktiv za postopek ES-homologacije, opredeljen z Direktivo Sveta 92/61/EGS [4], ki naj bi bila razveljavljena z Direktivo 2002/24/ES z veljavnostjo od 9. novembra 2003.
(2) Z Direktivo 2002/51/ES Evropskega parlamenta in Sveta z dne 19. julija 2002 o znižanju ravni emisij onesnaževal iz dvo- in trikolesnih motornih vozil in spremembi Direktive 97/24/ES so bile uvedene nove mejne vrednosti emisij za dvokolesna motorna kolesa. Te mejne vrednosti se uveljavijo v dveh stopnjah, prva stopnja od 1. aprila 2003 za vse tipe vozil in druga stopnja od 1. januarja 2006 za nove tipe. V drugi fazi se meritve emisij onesnaževal iz dvokolesnih motornih koles opravljajo na podlagi osnovnega preskusa pri mestni vožnji, kot je določen v Pravilniku UN ECE R 40 ter preskusa pri vožnji izven naselja, kot je določen v Direktivi Sveta 70/220/EGS z dne 20. marca 1970 o približevanju zakonodaje držav članic o ukrepih proti onesnaževanju zraka s plini iz motornih vozil [5], kot je nazadnje spremenjena z Direktivo Komisije 2002/80/ES [6].
(3) V Direktivi 97/24/ES, spremenjeni z Direktivo 2002/51/ES, je določen preskus tipa I za merjenje emisij onesnaževal iz dvo- in trikolesnih motornih vozil. Ta preskusni cikel bo dopolnila Komisija preko Odbora za prilagajanje tehničnemu napredku, ki je bil uveden s členom 13 Direktive 70/156/EGS, in se bo uporabljal od leta 2006.
(4) Treba je razjasniti določene vidike podatkov preskusa tipa II za letni tehnični pregled skladno z Direktivo 2002/51/ES in predvideti beleženje teh podatkov v Prilogi VII Direktive 2002/24/ES.
(5) Zato je treba ustrezno spremeniti Direktivi 97/24/ES in 2002/24/ES.
(6) V tej direktivi predvideni ukrepi so skladni z mnenjem Odbora za prilagajanje tehničnemu napredku -
SPREJELA NASLEDNJO DIREKTIVO:
Člen 1
Priloga II Poglavja 5 Direktive 97/24/ES se spremeni skladno s Prilogo I te direktive.
Člen 2
Priloga VII Direktive 2002/24/ES se spremeni skladno s Prilogo II te direktive.
Člen 3
1. Do 4. septembra 2004 države članice sprejmejo in objavijo zakone in druge predpise, potrebne za uskladitev s to direktivo. Komisiji takoj posredujejo besedila teh predpisov in tabelo medsebojne povezanosti med temi predpisi in to direktivo.
Navedene predpise uporabljajo od 4. septembra 2004.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice posredujejo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 11. avgusta 2003

Labels: 7
3
8